title: Sklep Sveta (EU) 2019/614 z dne 9. aprila 2019 o stališču, ki se zastopa v imenu Evropske unije v Skupnem odboru, ustanovljenem s Sporazumom o gospodarskem partnerstvu med Evropsko unijo in Japonsko, v zvezi s sprejetjem poslovnika Skupnega odbora, poslovnika sveta, kodeksa ravnanja za arbitre in postopka mediacije

text:
                  16.4.2019

                  SL

                  Uradni list Evropske unije

                  L 105/11

         SKLEP SVETA (EU) 2019/614
         z dne 9. aprila 2019
         o stališču, ki se zastopa v imenu Evropske unije v Skupnem odboru, ustanovljenem s Sporazumom o gospodarskem partnerstvu med Evropsko unijo in Japonsko, v zvezi s sprejetjem poslovnika Skupnega odbora, poslovnika sveta, kodeksa ravnanja za arbitre in postopka mediacije
         SVET EVROPSKE UNIJE JE –
         ob upoštevanju Pogodbe o delovanju Evropske unije, zlasti prvega pododstavka člena 207(4) v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Sporazum o gospodarskem partnerstvu med Evropsko unijo in Japonsko (1) (v nadaljnjem besedilu: Sporazum) je bil v imenu Unije odobren 20. decembra 2018 in je začel veljati 1. februarja 2019.

                     (2)

                     Sporazum ustanavlja Skupni odbor za zagotovitev ustreznega in učinkovitega delovanja Sporazuma ter določa, da Skupni odbor na svojem prvem sestanku sprejme svoj poslovnik, poslovnik sveta, kodeks ravnanja za arbitre in postopek mediacije.

                     (3)

                     Primerno je, da se določi stališče, ki se v imenu Unije zastopa v Skupnem odboru, saj bo načrtovan sklep Skupnega odbora za Unijo zavezujoč.

                     (4)

                     Stališče Unije v Skupnem odboru bi zato moralo temeljiti na priloženem osnutku sklepa –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na prvem sestanku Skupnega odbora, ustanovljenega s Sporazumom o gospodarskem partnerstvu med Evropsko unijo in Japonsko, v zvezi s sprejetjem poslovnika Skupnega odbora, poslovnika sveta, kodeksa ravnanja za arbitre in postopka mediacije, temelji na osnutku sklepa Skupnega odbora, vključno s prilogami, kakor je priložen temu sklepu.

            Člen 2
            Ta sklep začne veljati na dan sprejetja.

            V Luxembourgu, 9. aprila 2019

                  Za Svet

                  Predsednik

               G. CIAMBA

            (1)  UL L 330, 27.12.2018, str. 3.

            OSNUTEK
            SKLEP št. …/2019 SKUPNEGA ODBORA, USTANOVLJENEGA NA PODLAGI SPORAZUMA O GOSPODARSKEM PARTNERSTVU MED EVROPSKO UNIJO IN JAPONSKO
            z dne …
            o sprejetju poslovnika Skupnega odbora, poslovnika sveta, postopka mediacije in kodeksa ravnanja za arbitre
            SKUPNI ODBOR JE –
            ob upoštevanju Sporazuma o gospodarskem partnerstvu med Evropsko unijo in Japonsko, podpisanega v Tokiu 17. julija 2018, ter zlasti členov 21.6(2), 21.30 in 22.1(1), (2) in (4) Sporazuma –
            SPREJEL NASLEDNJI SKLEP:

                        1.

                        Poslovnik Skupnega odbora je določen v Prilogi I.

                        2.

                        Poslovnik sveta je določen v Prilogi II.

                        3.

                        Postopek mediacije je določen v Prilogi III.

                        4.

                        Kodeks ravnanja za arbitre je določen v Prilogi IV.

               Ta sklep začne veljati na dan sprejetja.
               V … dne …

                     Za Skupni odbor

                     Minister za zunanje zadeve Japonske

                     Predstavnik EU

            PRILOGA I

               POSLOVNIK SKUPNEGA ODBORA, USTANOVLJENEGA NA PODLAGI SPORAZUMA O GOSPODARSKEM PARTNERSTVU MED EVROPSKO UNIJO IN JAPONSKO

               Člen 1
               Sestava in predsedovanje

                  1.   Skupni odbor, ki je ustanovljen s prvim odstavkom člena 22.1 Sporazuma o gospodarskem partnerstvu med Evropsko unijo in Japonsko (v nadaljnjem besedilu: Sporazum), opravlja svoje naloge, kot je določeno v členu 22.1 Sporazuma, in je odgovoren za splošno izvajanje in delovanje Sporazuma.

                  2.   Skupni odbor bo sestavljen iz predstavnikov Evropske unije in Japonske ter mu bosta v skladu z odstavkom 3 člena 22.1 Sporazuma sopredsedovala član Evropske komisije, pristojen za trgovino, in japonski minister za zunanje zadeve.

                  3.   Sopredsednika lahko zastopata njuna delegata, kot je določeno v odstavku 3 člena 22.1 Sporazuma. V tem poslovniku se vsa naknadna sklicevanja na sopredsednika Skupnega odbora razumejo tako, da vključujejo njuna delegata.

                  4.   Sopredsednika lahko spremljajo uradniki. Seznama uradnikov iz vsake pogodbenice, ki se bodo udeležili sestanka, se pred sestankom izmenjata prek kontaktnih točk.

                  5.   Sopredsednika se lahko soglasno odločita, da priložnostno povabita opazovalce ali neodvisne strokovnjake.

               Člen 2
               Kontaktni točki

                  1.   Kontaktni točki, določeni v skladu z odstavkom 1 člena 22.6 Sporazuma (v nadaljnjem besedilu: kontaktni točki), usklajujeta pripravo in organizacijo sestankov Skupnega odbora.

                  2.   Vsa izmenjava korespondence in komuniciranje med pogodbenicama v zvezi z delom Skupnega odbora in njegovimi sestanki se opravi prek kontaktnih točk v skladu s pododstavkom 2(c) člena 22.6 Sporazuma.

                  3.   Kontaktni točki sta zadolženi za usklajevanje v zvezi s pripravo začasnega dnevnega reda, osnutkov sklepov in osnutkov priporočil Skupnega odbora, pa tudi za korespondenco in komuniciranje med Skupnim odborom in specializiranimi odbori, delovnimi skupinami ter drugimi organi, ustanovljenimi na podlagi Sporazuma.

               Člen 3
               Dnevni red

                  1.   Kontaktni točki skupaj sestavita začasni dnevni red za vsak sestanek in ga skupaj z ustreznimi dokumenti pošljeta udeležencem Skupnega odbora najpozneje v 15 koledarskih dneh pred datumom sestanka.

                  2.   Vsaka pogodbenica lahko predlaga točke dnevnega reda najpozneje 21 koledarskih dni pred datumom sestanka.

                  3.   Pogodbenici lahko soglasno skrajšata roke iz odstavkov 1 in 2, da se upoštevajo potrebe posameznih zadev.

                  4.   Skupni odbor na začetku vsakega sestanka sprejme dnevni red. Poleg točk, ki so že na začasnem dnevnem redu, se nanj lahko uvrstijo tudi druge točke, če se pogodbenici s tem strinjata.

               Člen 4
               Delovni jezik
               Če pogodbenici ne skleneta drugače, vsa korespondenca in komuniciranje med pogodbenicama v zvezi z delom Skupnega sveta ter priprava sklepov in priporočil in razprave v zvezi z njimi potekajo v angleščini.

               Člen 5
               Sklepi in priporočila

                  1.   Sklepi in priporočila Skupnega odbora se v skladu s členom 22.2 Sporazuma sprejmejo soglasno. Lahko se sprejmejo po pisnem postopku z izmenjavo not med sopredsednikoma Odbora.

                  2.   Vsem sklepom in priporočilom skupnega odbora se dodeli serijska številka, datum sprejetja in naslov, ki se nanaša na njihovo vsebino.

               Člen 6
               Skupni zapisnik

                  1.   Praviloma osnutek skupnega zapisnika vključuje končni dnevni red in povzetek razprav pod vsako točko dnevnega reda.

                  2.   Kontaktni točki pripravita osnutek skupnega zapisnika vsakega sestanka čim prej, vendar najpozneje v 60 dneh od datuma sestanka.

                  3.   Pogodbenici pisno odobrita osnutek skupnega zapisnika čim prej, vendar najpozneje v 70 dneh od datuma sestanka. Po odobritvi kontaktni točki podpišeta dva izvoda zapisnika, vsaka pogodbenica pa prejme po en izvirnik teh dokumentov. Pogodbenici se lahko odločita, da to zahtevo izpolnita s podpisom in izmenjavo elektronskih izvodov.

               Člen 7
               Obveščanje javnosti in zaupnost

                  1.   Sestanki Skupnega odbora niso odprti za javnost, če ni drugače določeno v Sporazumu ali se tako odločita pogodbenici.

                  2.   Če pogodbenica Skupnemu odboru ali kateremu koli specializiranemu odboru, delovni skupini ali drugemu organu, ustanovljenemu na podlagi Sporazuma, predloži informacije, ki v skladu z njenimi zakoni in predpisi veljajo za zaupne ali zaščitene pred razkritjem, druga pogodbenica te informacije obravnava kot zaupne, kot je določeno v členu 1.6 Sporazuma.

                  3.   Ob upoštevanju odstavka 2 tega člena lahko vsaka pogodbenica v katerem koli ustreznem mediju objavi dokončni dnevni red, ki sta ga pogodbenici pripravili pred sestankom Skupnega odbora, in odobreni skupni zapisnik, pripravljen v skladu s členom 6. Vsaka pogodbenica zagotovi, da se sklepi, priporočila in razlage, ki jih sprejme Skupni odbor, objavijo.

               Člen 8
               Stroški
               Obe pogodbenici krijeta svoje stroške, ki nastanejo zaradi udeležbe na sestankih Skupnega odbora. Stroške v zvezi z organizacijo sestankov krije pogodbenica gostiteljica. Če sestanek poteka zunaj Evropske unije ali Japonske, pogodbenici soglasno določita odgovornost za stroške, ki nastanejo zaradi organizacije sestanka.

            PRILOGA II

               POSLOVNIK SVETA

            V postopkih sveta v skladu z oddelkom C poglavja 21 (Reševanje sporov) Sporazuma se uporabljajo naslednja pravila:
            I.   Opredelitev pojmov

                        1.

                        V tem poslovniku:

                                    (a)

                                    „upravno osebje“ nekega arbitra pomeni osebe, ki delujejo po navodilih in pod nadzorom tega arbitra, razen pomočnikov;

                                    (b)

                                    „svetovalec“ pomeni osebo, ki jo pogodbenica pooblasti za svetovanje ali pomoč za namene postopka sveta, razen predstavnikov te pogodbenice;

                                    (c)

                                    „Sporazum“ pomeni Sporazum o gospodarskem partnerstvu med Evropsko unijo in Japonsko;

                                    (d)

                                    „arbiter“ pomeni člana sveta;

                                    (e)

                                    „pomočnik“ pomeni osebo, ki v okviru mandata arbitra opravlja raziskave ali zagotavlja pomoč arbitru;

                                    (f)

                                    „kodeks ravnanja“ pomeni kodeks ravnanja za arbitre iz člena 21.30 Sporazuma;

                                    (g)

                                    „pogodbenica pritožnica“ pomeni pogodbenico, ki zahteva ustanovitev sveta v skladu s členom 21.7 Sporazuma;

                                    (h)

                                    „dnevi“ pomeni koledarske dneve;

                                    (i)

                                    „svet“ pomeni svet, ustanovljen v skladu s členom 21.7 Sporazuma;

                                    (j)

                                    „pogodbenica, proti kateri je vložena pritožba“ pomeni pogodbenico, proti kateri je bil sprožen spor pred svetom, v skladu s členom 21.7;

                                    (k)

                                    „postopek“ pomeni postopek sveta; ter

                                    (l)

                                    „predstavnik“ v zvezi s pogodbenico pomeni uradnika ali katero koli drugo osebo ministrstva ali agencije ali katerega koli drugega javnega subjekta pogodbenice in drugo osebje, ki ga pogodbenica imenuje za svojega predstavnika v postopkih Sveta.

                  II.   Imenovanje arbitrov

                        2.

                        Urad, ki ga je pogodbenica pritožnica določila v skladu z odstavkom 1 člena 21.25 Sporazuma, je odgovoren za organizacijo žreba iz odstavkov 3, 4 in 5 člena 21.8 Sporazuma in dovolj zgodaj obvesti oba sopredsednika Skupnega odbora o datumu, času in kraju žreba. Sopredsednik iz pogodbenice, proti kateri je vložena pritožba, je med žrebom lahko prisoten, lahko pa ga zastopa tudi nekdo drug. Prisotni so lahko tudi predstavniki obeh pogodbenic. V vsakem primeru se žreb opravi s prisotno pogodbenico oziroma prisotnima pogodbenicama.

                        3.

                        Pogodbenici vsakega posameznika, ki je bil imenovan, da opravlja nalogo arbitra v skladu s členom 21.8 Sporazuma, pisno obvestita o imenovanju. Posamezniki svojo razpoložljivost potrdijo obema pogodbenicama v petih dneh od dne, ko so bili obveščeni o svojem imenovanju.

                  III.   Organizacijska seja

                        4.

                        Če se pogodbenici ne dogovorita drugače, se sestaneta s svetom v sedmih dneh od datuma ustanovitve sveta, da se določijo zadeve, ki se pogodbenicama ali Svetu zdijo primerne, vključno s:

                                    (a)

                                    honorarji in stroški, ki se plačajo arbitrom in so v skladu s standardi in merili STO;

                                    (b)

                                    honorarji za pomočnike. Skupni znesek honorarjev za pomočnika ali pomočnike posameznega arbitra ne sme preseči 50 % honorarja tega arbitra, razen če se pogodbenici dogovorita drugače; ter

                                    (c)

                                    časovnim razporedom za postopek, ki se določi glede na časovni pas pogodbenice, proti kateri je vložena pritožba.

                              Na tem sestanku lahko osebno ali prek telefonske ali video konference sodelujejo le arbitri in predstavniki pogodbenic, ki so uradniki ali druge osebe ministrstva ali agencije ali katerega koli drugega javnega subjekta.

                  IV.   Uradna obvestila

                        5.

                        Vsi zahtevki, obvestila, pisna stališča ali drugi dokumenti, ki jih pošlje:

                                    (a)

                                    svet, se hkrati pošljejo obema pogodbenicama;

                                    (b)

                                    pogodbenica svetu, se v kopiji hkrati pošljejo še drugi pogodbenici; ter

                                    (c)

                                    pogodbenica drugi pogodbenici, se v kopiji hkrati pošljejo še svetu, če je to primerno.

                              Vsak dokument iz tega odstavka se po potrebi v kopiji hkrati pošlje tudi zunanjemu organu iz odstavka 2 člena 21.25 Sporazuma.

                        6.

                        Uradno obvestilo o katerem koli dokumentu iz odstavka 5, ki se pošlje pogodbenici, se naslovi na urad, ki ga določi ta pogodbenica v skladu z odstavkom 1 člena 21.25 Sporazuma.

                        7.

                        Vsa uradna obvestila iz točke 5 se pošljejo po elektronski pošti ali, če je ustrezno, po katerem koli drugem telekomunikacijskem sredstvu, s katerim je mogoče dokazati, da je bila pošta poslana. Če ni dokazano nasprotno, se šteje, da je bilo tako uradno obvestilo prejeto na dan pošiljanja.

                        8.

                        Manjše pisne napake v zahtevkih, obvestilih, pisnih stališčih ali drugih dokumentih v zvezi s postopki sveta se lahko popravijo s predložitvijo novega dokumenta, v katerem so spremembe jasno razvidne.

                        9.

                        Če je zadnji dan za predložitev dokumenta državni praznik Japonske ali Evropske unije ali kateri koli drug dan, ko so uradi vlade ene od pogodbenic uradno ali zaradi višje sile zaprti, se šteje, da je dokument prejet naslednji delovni dan. Na organizacijskem sestanku iz odstavka 4 vsaka pogodbenica predloži seznam svojih državnih praznikov in vseh drugih dni, ko so uradi te pogodbenice uradno zaprti. Vsaka pogodbenica med postopkom sveta posodablja svoj seznam.

                  V.   Pisna stališča

                        10.

                        Pogodbenica pritožnica svoja pisna stališča predloži najpozneje 20 dni po ustanovitvi sveta. Pogodbenica, proti kateri je vložena pritožba, predloži pisni odgovor najpozneje 20 dni po datumu prejema pisnega stališča pogodbenice pritožnice.

                  VI.   Delovanje sveta

                        11.

                        Predsednik sveta predseduje vsem sestankom sveta. Svet lahko predsednika pooblasti za odločanje o upravnih in postopkovnih zadevah.

                        12.

                        Razen če je v poglavju 21 Sporazuma ali v tem poslovniku določeno drugače, lahko svet opravlja svoje dejavnosti z uporabo katerih koli sredstev, tudi telefona, telefaksa ali računalniških povezav.

                        13.

                        Kadar se pojavi postopkovno vprašanje, ki ga poglavje 21 Sporazuma, ta poslovnik ali kodeks ravnanja za arbitre iz člena 21.30 ne zajemajo, lahko svet po posvetovanju s pogodbenicama sprejme ustrezen postopek, ki je združljiv s temi določbami.

                        14.

                        Svet lahko po posvetovanju s pogodbenicama spremeni kateri koli rok razen roka iz poglavja 21 Sporazuma ter opravi katero koli drugo postopkovno ali upravno prilagoditev postopkov. Kadar se svet posvetuje s pogodbenicama, ju pisno obvesti o predlagani spremembi ali prilagoditvi in razlogih zanjo.

                  VII.   Hearings

                        15.

                        Na podlagi časovnega razporeda, določenega v skladu z odstavkom 4, predsednik sveta po posvetovanju s pogodbenicama in drugimi arbitri določi datum in uro obravnave.

                        16.

                        Če se pogodbenici ne dogovorita drugače, pogodbenica, v kateri obravnava poteka, v skladu z odstavkom 2 člena 21.15 Sporazuma:

                                    (a)

                                    določi kraj obravnave in o tem obvesti predsednika sveta; ter

                                    (b)

                                    je zadolžena za logistično upravljanje obravnave.

                        17.

                        Če se pogodbenici ne dogovorita drugače in brez poseganja v odstavek 46, si pogodbenici delita stroške, ki izhajajo iz logističnega upravljanja obravnave.

                        18.

                        Predsednik sveta pogodbenici in po potrebi zunanji organ iz odstavka 2 člena 21.25 Sporazuma pravočasno pisno uradno obvesti o datumu, času in kraju obravnave. Pogodbenica, v kateri poteka obravnava, ali, kadar je to ustrezno, zunanji organ iz odstavka 2 člena 21.25 Sporazuma javno objavi te informacije, razen če je obravnava zaprta za javnost.

                        19.

                        Praviloma se izvede samo ena obravnava. Če spor vključuje vprašanja izjemne kompleksnosti, lahko svet po posvetovanju s pogodbenicama na lastno pobudo ali na zahtevo ene od pogodbenic skliče dodatne obravnave. Za vsako dodatno obravnavo se smiselno uporabljajo odstavki 15 do 18.

                        20.

                        Vsi arbitri so navzoči med celotno obravnavo.

                        21.

                        Ne glede na to, ali je obravnava odprta za javnost ali ne, se obravnave lahko udeležijo naslednje osebe:

                                    (a)

                                    predstavniki pogodbenic;

                                    (b)

                                    svetovalci;

                                    (c)

                                    pomočniki in upravno osebje;

                                    (d)

                                    tolmači, prevajalci in sodni zapisnikarji sveta; ter

                                    (e)

                                    strokovnjaki, ki jih določi svet v skladu z odstavkom 2 člena 21.17 Sporazuma.

                        22.

                        Vsaka pogodbenica najpozneje pet dni pred datumom obravnave svetu predloži seznam imen oseb, ki bodo na obravnavi v imenu zadevne pogodbenice ustno predstavile trditve ali navedbe, ter drugih zastopnikov in svetovalcev, ki bodo navzoči na obravnavi.

                        23.

                        Svet vodi obravnavo, kot je navedeno v nadaljevanju, ter zagotovi, da imata pogodbenica pritožnica in pogodbenica, proti kateri je vložena pritožba, na razpolago enako časa pri trditvah in nasprotnih trditvah:

                                       Trditve

                                                (a)

                                                trditev pogodbenice pritožnice; ter

                                                (b)

                                                trditev pogodbenice, proti kateri je vložena pritožba.

                                       Nasprotne trditve

                                                (a)

                                                odgovor pogodbenice pritožnice; ter

                                                (b)

                                                replika pogodbenice, proti kateri je vložena pritožba.

                        24.

                        Svet lahko kadar koli med obravnavo naslovi vprašanja neposredno na katero koli pogodbenico.

                        25.

                        Svet poskrbi za pripravo zapisnika zaslišanja, ki se čim prej po obravnavi pošlje strankama. Pogodbenici lahko predložita pripombe v zvezi z zapisnikom, svet pa lahko te pripombe preuči.

                        26.

                        Vsaka pogodbenica lahko v 10 dneh po datumu obravnave predloži dopolnilno pisno stališče glede katerega koli vprašanja, ki se je pojavilo med obravnavo.

                  VIII.   Posvetovanja

                        27.

                        Razprav sveta se lahko udeležijo le arbitri. Ne glede na prejšnji stavek lahko svet dovoli, da so med njegovimi razpravami navzoči pomočniki.

                  IX.   Pisna vprašanja

                        28.

                        Svet lahko kadar koli med postopkom predloži pisna vprašanja eni ali obema pogodbenicama. Vsa vprašanja, ki se predložijo eni od pogodbenic, se v kopiji pošljejo tudi drugi pogodbenici.

                        29.

                        Vsaka pogodbenica kopijo svojih odgovorov na vprašanja sveta predloži drugi pogodbenici. Vsaka pogodbenica ima možnost, da v petih dneh od prejema take kopije poda pisne pripombe na odgovor druge pogodbenice.

                  X.   Zamenjava arbitrov

                        30.

                        Za zamenjavo arbitra v skladu s členom 21.11 Sporazuma se smiselno uporablja člen 21.8.

                        31.

                        Če katera od pogodbenic meni, da arbiter ne izpolnjuje zahtev iz kodeksa ravnanja in ga je treba zato zamenjati, ta pogodbenica drugo pogodbenico o tem uradno obvesti v 15 dneh od trenutka, ko je pridobila dovolj dokazov o arbitrovem neizpolnjevanju zahtev iz kodeksa ravnanja.

                        32.

                        Če katera od pogodbenic meni, da arbiter, ki ni predsednik, ne izpolnjuje zahtev iz kodeksa ravnanja, se pogodbenici posvetujeta in, če se o tem sporazumeta, izbereta novega arbitra v skladu z odstavkom 30.
                        Če se pogodbenici ne strinjata glede potrebe po zamenjavi arbitra, lahko katera koli od njiju zahteva, da se zadeva predloži predsedniku sveta, ki sprejme končno odločitev.
                        Če na podlagi te zahteve predsednik ugotovi, da arbiter ne izpolnjuje zahtev iz kodeksa ravnanja, se izbere nov arbiter v skladu z odstavkom 30.

                        33.

                        Če katera od pogodbenic meni, da predsednik sveta ne izpolnjuje zahtev iz kodeksa ravnanja, se pogodbenici posvetujeta in, če se o tem sporazumeta, izbereta novega predsednika v skladu z odstavkom 30.
                        Če se pogodbenici ne strinjata glede potrebe po zamenjavi predsednika, lahko katera koli od njiju zahteva, da se zadeva predloži obema preostalima arbitroma. Arbitra se najpozneje 10 dni po datumu predložitve zahteve odločita, ali obstaja potreba po zamenjavi predsednika sveta. Odločitev arbitrov o potrebi po zamenjavi predsednika je dokončna.
                        Če se arbitra odločita, da predsednik ne izpolnjuje zahtev iz kodeksa ravnanja, se izbere nov predsednik v skladu z odstavkom 30.

                        34.

                        Postopek se začasno ustavi za obdobje, potrebno za izvedbo postopkov iz odstavkov 30 do 33.

                  XI.   Zaupnost

                        35.

                        Če pogodbenica svetu predloži zaupno različico svojih pisnih stališč, na zahtevo druge pogodbenice v 20 dneh od datuma zahteve predloži tudi nezaupno različico stališč, ki se lahko razkrije javnosti. Ta pravila pogodbenici v ničemer ne preprečujejo, da javnosti razkrije svoja stališča, če pri tem ne razkrije nobene informacije, ki jo druga pogodbenica označi kot zaupno. Če stališča in trditve pogodbenice vsebujejo zaupne informacije, se svet sestane za zaprtimi vrati. Svet in pogodbenici ohranjajo zaupnost obravnav sveta, kadar obravnave potekajo za zaprtimi vrati.

                  XII.   Enostranski stiki

                        36.

                        Svet se ne sestaja oziroma ne stopi v stik s pogodbenico v odsotnosti druge pogodbenice.

                        37.

                        Arbiter ne razpravlja o nobenem vidiku zadeve v postopku s pogodbenico oziroma pogodbenicama v odsotnosti drugih arbitrov.

                  XIII.   Stališča amicus curiae

                        38.

                        Če se pogodbenici v treh dneh od datuma ustanovitve sveta ne dogovorita drugače, lahko svet prejme nezahtevana pisna stališča oseb iz odstavka 3 člena 21.17 Sporazuma, ki so neodvisne od vlad pogodbenic, če so stališča predložena v 10 dneh od datuma ustanovitve sveta.

                        39.

                        Zadevna stališča so jedrnata in v nobenem primeru niso daljša od 15 strani z dvojnim razmikom vrstic ter so neposredno povezana z dejanskim ali pravnim vprašanjem, ki ga obravnava svet. Stališča vsebujejo opis osebe, ki jih predloži, pri čemer ta opis vključuje:

                                    (a)

                                    v primeru fizične osebe, njeno državljanstvo; ter

                                    (b)

                                    v primeru pravne osebe, njen sedež, vrsto njenih dejavnosti, pravni status, splošne cilje in vir financiranja.

                              Vsaka oseba v svojih stališčih izrazi interes, ki ga ima v postopku. Stališča se pripravijo v jezikih, ki jih izbereta pogodbenici v skladu z odstavkoma 42 in 43 tega poslovnika.

                        40.

                        Svet v svojem poročilu navede vsa stališča, ki jih je prejel v skladu z odstavkoma št. 38 in 39. Svet v svojem poročilu ni dolžan obravnavati trditev iz takih stališč. Navedena stališča se predložijo pogodbenicama, da izrazita svoje pripombe. Svet upošteva pripombe pogodbenic, ki so bile predložene Svetu v 10 dneh.

                  XIV.   Nujni primeri

                        41.

                        V nujnih primerih iz poglavja 21 Sporazuma svet po posvetovanju s pogodbenicama ustrezno prilagodi roke iz tega poslovnika. Svet o takih prilagoditvah uradno obvesti pogodbenici.

                  XV.   Jezik in prevod

                        42.

                        Pogodbenici si med posvetovanji iz člena 21.5 Sporazuma in najpozneje na organizacijskem sestanku iz odstavka 4 prizadevata za dogovor o skupnem delovnem jeziku za postopke pred svetom. Vsaka pogodbenica najpozneje v 90 dneh po tem, ko Skupni odbor sprejme ta poslovnik v skladu s pododstavkom 4(f) člena 22.1 Sporazuma, uradno sporoči drugi pogodbenici seznam jezikov, ki jim daje prednost. Seznam vključuje vsaj en delovni jezik STO.

                        43.

                        Če se pogodbenici ne moreta dogovoriti o skupnem delovnem jeziku, vsaka pogodbenica predloži svoje pisne pripombe v svojem izbranem jeziku, pri čemer po potrebi hkrati zagotovi prevod v enega od delovnih jezikov STO, ki ga je v skladu z odstavkom 42 sporočila druga pogodbenica. Pogodbenica, ki je odgovorna za organizacijo ustne obravnave, po potrebi zagotovi tolmačenje ustnih stališč v isti delovni jezik STO.

                        44.

                        Vmesno in končno poročilo sveta se izdata v skupnem delovnem jeziku. Če se pogodbenici nista dogovorili o skupnem delovnem jeziku, se vmesno in končno poročilo sveta izdata v delovnih jezikih STO iz odstavka 43.

                        45.

                        Pogodbenica lahko predloži pripombe o točnosti prevoda vsake prevedene različice dokumenta, ki je sestavljen v skladu s temi pravili.

                        46.

                        Če je potreben prevod ali tolmačenje pisnih in ustnih stališč pogodbenice v ustrezni delovni jezik STO, ta pogodbenica krije s tem povezane stroške.

            PRILOGA III

               POSTOPEK MEDIACIJE

            I.   Cilj

                        1.

                        Cilj postopka mediacije iz člena 21.6 Sporazuma, kot je določen v tem dokumentu, je s celovitim in hitrim postopkom s pomočjo mediatorja olajšati iskanje sporazumih rešitev.

                  II.   Opredelitev pojmov

                        2.

                        V tem dokumentu:

                                    (a)

                                    „Sporazum“ pomeni Sporazum o gospodarskem partnerstvu med Evropsko unijo in Japonsko;

                                    (b)

                                    „kodeks ravnanja“ pomeni kodeks ravnanja za arbitre iz člena 21.30 Sporazuma;

                                    (c)

                                    „dnevi“ pomeni koledarske dneve;

                                    (d)

                                    „Skupni odbor“ pomeni skupni odbor, ustanovljen v skladu s členom 22.1 Sporazuma;

                                    (e)

                                    „pogodbenica, ki prejme zahtevo“ pomeni pogodbenico, na katero je naslovljena zahteva za začetek postopka mediacije v skladu s členom 21.6 Sporazuma;

                                    (f)

                                    „pogodbenica, ki je predložila zahtevo“ pomeni pogodbenico, ki zahteva začetek postopka mediacije v skladu s členom 21.6 Sporazuma; ter

                                    (g)

                                    „poslovnik“ pomeni poslovnik sveta iz člena 21.30 Sporazuma.

                  III.   Začetek postopka mediacije

                        3.

                        Pogodbenica lahko kadar koli zahteva, da pogodbenici začneta postopek mediacije. Taka zahteva se v pisni obliki naslovi na drugo pogodbenico. Zahteva mora biti dovolj podrobna, da lahko druga pogodbenica jasno razume pomisleke pogodbenice, ki je zahtevala postopek mediacije. Pogodbenica, ki je predložila zahtevo, v svoji zahtevi opiše sporno zadevo, tako da:

                                    (a)

                                    opredeli specifičen ukrep;

                                    (b)

                                    predloži izjavo o domnevnih škodljivih vplivih, ki jih ima ali jih bo imel ukrep – po mnenju pogodbenice, ki je predložila zahtevo – na trgovino ali naložbe med pogodbenicama; ter

                                    (c)

                                    pojasni vzročno zvezo med ukrepom in škodljivimi učinki na trgovino in naložbe med pogodbenicama.

                        4.

                        Običajno se pričakuje, da bo pogodbenica uporabila vse ustrezne določbe o sodelovanju ali posvetovanju iz Sporazuma, preden bo na drugo pogodbenico naslovila pisno zahtevo v skladu z odstavkom 3. Pojasniti je treba, da posvetovanja iz člena 21.5 Sporazuma pred začetkom postopka mediacije niso potrebna.

                        5.

                        Postopek mediacije se lahko začne šele na podlagi medsebojnega dogovora pogodbenic o tem, da se preučijo sporazumne rešitve ter upoštevajo vsi nasveti in predlagane rešitve mediatorja. Pogodbenica, ki prejme zahtevo, jo obravnava razumevajoče in jo v pisnem odgovoru sprejme ali zavrne v 10 dneh od njenega prejema. Če pogodbenica, ki prejme zahtevo, ne odgovori v tem roku, se zahteva šteje za zavrnjeno. Za datum začetka postopka mediacije se šteje datum, ko pogodbenica, ki je predložila zahtevo, prejme odgovor o sprejetju pogodbenice, ki je zahtevo prejela.

                  IV.   Izbira mediatorja

                        6.

                        Pogodbenici si prizadevata, da se sporazumeta o mediatorju najpozneje v 15 dneh po datumu začetka postopka mediacije.

                        7.

                        Če pogodbenici v roku, določenem v odstavku 6, ne dosežeta dogovora o mediatorju, sopredsednik Skupnega odbora iz pogodbenice, ki je predložila zahtevo, ali njegov pooblaščenec na zahtevo katere koli pogodbenice z žrebom v petih dneh od zahteve izbere mediatorja s podseznama predsednikov, sestavljenega v skladu z odstavkom 1 člena 21.9 Sporazuma. Zahteva se v kopiji pošlje drugi pogodbenici.

                        8.

                        Urad, ki ga je pogodbenica, ki je predložila zahtevo, določila v skladu z odstavkom 1 člena 21.25 Sporazuma, je odgovoren za organizacijo žreba in dovolj zgodaj obvesti oba sopredsednika Skupnega odbora o datumu, času in kraju žreba. Sopredsednik iz pogodbenice, ki prejme zahtevo, je med žrebom lahko prisoten, lahko pa ga zastopa tudi nekdo drug. Prisotni so lahko tudi predstavniki obeh pogodbenic. V vsakem primeru se žreb opravi s prisotno pogodbenico oziroma prisotnima pogodbenicama.

                        9.

                        Če se pogodbenici ne dogovorita drugače, mediator ni državljan nobene od pogodbenic in ni zaposlen s strani nobene od pogodbenic.

                        10.

                        Mediator pogodbenicama na nepristranski in pregleden način pomaga razjasniti sporno zadevo, vključno z možnimi vplivi specifičnega ukrepa na trgovino ali naložbe, ter poiskati sporazumno rešitev.

                        11.

                        Za mediatorja se smiselno uporablja kodeks ravnanja za arbitre, ki ga sprejme Skupni odbor v skladu s členom 21.30 Sporazuma.

                  V.   Pravila postopka mediacije

                        12.

                        V 10 dneh od datuma, ko je bil o mediatorju dosežen odgovor v skladu z odstavkom 6 ali je bil mediator izbran v skladu z odstavkom 7, pogodbenica, ki je predložila zahtevo, mediatorju in pogodbenici, ki je prejela zahtevo, predloži podroben opis sporne zadeve, vključno s tem, kako se specifični ukrep uporablja ali bi se uporabljal in kako vpliva na trgovino ali naložbe. V 20 dneh od datuma predložitve tega stališča lahko pogodbenica, ki prejme zahtevo, predloži pisne pripombe na opis. Vsaka pogodbenica lahko v opis ali pripombe vključi vse informacije, ki so po njenem mnenju pomembne.

                        13.

                        Mediator lahko določi najprimernejši način za razjasnitev sporne zadeve, vključno z možnimi učinki specifičnega ukrepa na trgovino ali naložbe. Zlasti lahko mediator organizira sestanke med pogodbenicama, se posvetuje s pogodbenicama skupaj ali posamezno ter zagotovi vsakršno dodatno podporo, ki jo zahtevata pogodbenici. Mediator lahko po posvetovanju s pogodbenicama prosi za pomoč ali nasvet ustreznih strokovnjakov in zainteresiranih strani.

                        14.

                        Mediator si prizadeva pogodbenicama v preučitev ponuditi nasvete in predlagati rešitev. Pogodbenici lahko ponujeno rešitev sprejmeta ali zavrneta ali pa se dogovorita o drugačni rešitvi. Mediator ne daje nasvetov ali pripomb glede skladnosti specifičnega ukrepa s Sporazumom.

                        15.

                        Postopek poteka v pogodbenici, ki prejme zahtevo, razen če se pogodbenici dogovorita drugače.

                        16.

                        Pogodbenici si v 60 dneh od datuma, ko je bil o mediatorju dosežen dogovor v skladu z odstavkom 6 ali je bil mediator izbran v skladu z odstavkom 7, prizadevata doseči sporazumno rešitev. Na zahtevo pogodbenice se sporazumna rešitev sprejme s sklepom Skupnega odbora. Sporazumne rešitve se javno objavijo, razen če se pogodbenici dogovorita drugače. Različica, ki se razkrije javnosti, ne sme vsebovati informacij, ki jih je pogodbenica označila za zaupne. Do sprejetja dokončne sporazumne rešitve lahko pogodbenici preučujeta možne vmesne rešitve.

                        17.

                        Na zahtevo ene od pogodbenic mediator pogodbenicama v pisni obliki predloži osnutek poročila o dejanskem stanju, ki vsebuje kratek povzetek o:

                                    (a)

                                    sporni zadevi, vključno z možnimi učinki specifičnega ukrepa na trgovino ali naložbe;

                                    (b)

                                    izvedenih postopkih;

                                    (c)

                                    stališčih, ki so jih izrazili pogodbenici, strokovnjaki in zainteresirane strani, kadar je to ustrezno; ter

                                    (d)

                                    vseh sporazumnih in vmesnih rešitvah, kadar je to ustrezno,

                              v 15 dneh od zahteve za to poročilo.
                        Pogodbenici lahko predložita pripombe na osnutek poročila o dejanskem stanju v 15 dneh od njegove izdaje. Po preučitvi pripomb, ki sta jih predložili pogodbenici, mediator pogodbenicama v 30 dneh od izdaje osnutka poročila o dejanskem stanju predloži končno poročilo o dejanskem stanju v pisni obliki. Poročilo o dejanskem stanju ne vključuje nobene razlage Sporazuma s strani mediatorja.

                        18.

                        Postopek mediacije se konča:

                                    (a)

                                    s sprejetjem sporazumne rešitve, dosežene med pogodbenicama, na datum sprejetja;

                                    (b)

                                    s pisno izjavo mediatorja po posvetovanju s pogodbenicama, da nadaljnja prizadevanja v okviru mediacije ne bi bila koristna, na datum predložitve te izjave;

                                    (c)

                                    ko pogodbenici dosežeta sporazumni dogovor v kateri koli fazi postopka, in sicer na datum tega dogovora; ali

                                    (d)

                                    s pisno in utemeljeno izjavo ene od pogodbenic po proučitvi sporazumnih rešitev v okviru postopka mediacije, na datum te izjave.

                              Zaključek postopka mediacije ne posega v odstavek 17.

                        19.

                        Za postopek mediacije se smiselno uporabljajo odstavki 5 do 9, 15 do 26, 33, 34 in 42 do 46 poslovnika sveta.

                  VI.   Zaupnost

                        20.

                        Razen če se pogodbenici dogovorita drugače in brez poseganja v odstavek 16, so vse faze postopka mediacije, vključno z vsemi nasveti ali predlaganimi rešitvami, zaupne. Mediator in pogodbenici vse informacije, ki jih ena od pogodbenic predloži mediatorju ali ki so prejete iz katerega koli drugega vira, ki je bil označen kot zaupen, obravnavata kot zaupne. Vendar lahko katera koli od pogodbenic javnosti razkrije, da poteka mediacija.

                  VII.   Razmerje do drugih postopkov reševanja sporov

                        21.

                        Postopek mediacije ne posega v pravice in obveznosti, ki jih imata pogodbenici na podlagi poglavja 21 (Reševanje sporov) Sporazuma ali na podlagi postopka reševanja sporov v okviru katerega koli drugega sporazuma.

                        22.

                        Pogodbenica se ne sklicuje na navedeno v nadaljevanju in tega ne predlaga kot dokaz v drugih postopkih reševanja sporov iz tega sporazuma ali katerega koli drugega sporazuma, prav tako pa ni dopustno, da navedeno v nadaljevanju upošteva svet:

                                    (a)

                                    stališča, ki jih je zavzela druga pogodbenica v postopku mediacije, ali informacije, ki so bile zbrane v skladu z odstavkom 13;

                                    (b)

                                    dejstvo, da je druga pogodbenica izrazila pripravljenost sprejeti rešitev v zvezi z zadevo, ki je predmet mediacije; ali

                                    (c)

                                    nasveti ali predlogi mediatorja.

                        23.

                        Razen če se pogodbenici dogovorita drugače, mediator ne sme biti arbiter ali član sveta v drugih postopkih reševanja sporov v okviru Sporazuma ali katerega koli drugega sporazuma, če je imel v isti zadevi vlogo mediatorja.

                  VIII.   Časovno obdobje

                        24.

                        Vsako časovno obdobje iz tega postopka mediacije lahko pogodbenici sporazumno spremenita.

                  IX.   Stroški

                        25.

                        Vsaka pogodbenica krije svoje stroške, ki nastanejo pri udeležbi v postopku mediacije.

                        26.

                        Organizacijske stroške, vključno s honorarjem in stroški za mediatorja, si pogodbenici enakopravno delita med sabo. Honorar mediatorja je enakovreden honorarju arbitrov iz odstavka 4 poslovnika Sveta.

            PRILOGA IV

               KODEKS RAVNANJA ZA ARBITRE

            I.   Opredelitev pojmov

                        1.

                        V tem kodeksu ravnanja:

                                    (a)

                                    „upravno osebje“ nekega arbitra pomeni osebe, ki delujejo po navodilih in pod nadzorom tega arbitra, razen pomočnikov;

                                    (b)

                                    „Sporazum“ pomeni Sporazum o gospodarskem partnerstvu med Evropsko unijo in Japonsko;

                                    (c)

                                    „arbiter“ pomeni člana sveta;

                                    (d)

                                    „pomočnik“ pomeni osebo, ki v okviru mandata arbitra opravlja raziskave ali zagotavlja pomoč navedenemu arbitru;

                                    (e)

                                    „kandidat“ pomeni posameznika, čigar ime je na seznamu arbitrov iz člena 21.9 Sporazuma;

                                    (f)

                                    „svet“ pomeni svet, ustanovljen v skladu s členom 21.7 Sporazuma; ter

                                    (g)

                                    „postopek“ pomeni postopek sveta.

                  II.   Predložitev kodeksa ravnanja

                        2.

                        Pogodbenici ta kodeks ravnanja predložita vsem kandidatom, ko se njihovo ime uvrsti na seznam iz člena 21.9 Sporazuma.

                  III.   Glavna načela

                        3.

                        Vsak kandidat in arbiter spoštuje visoke standarde ravnanja v skladu s tem kodeksom ravnanja, da se ohrani neoporečnost in nepristranskost mehanizma za reševanje sporov.

                  IV.   Obveznosti glede razkritja informacij

                        4.

                        Preden kandidat, pozvan k opravljanju funkcije arbitra, sprejme imenovanje za arbitra, mora razkriti vse svoje interese, razmerja ali zadeve, ki bi lahko vplivali na njegovo neodvisnost ali nepristranskost ali ki bi lahko utemeljeno ustvarjali vtis neprimernega ravnanja ali pristranskosti v postopku. V ta namen si čim bolj prizadeva ugotoviti obstoj tovrstnih interesov, razmerij in zadev, vključno s finančnimi, poklicnimi, zaposlitvenimi ali družinskimi interesi.

                        5.

                        Obveznost glede razkritja informacij v skladu z odstavkom 4 velja stalno in se uporablja tudi za arbitra po sprejetju imenovanja. Med postopkom arbiter pogodbenicama pisno razkrije vse nove informacije v zvezi z obveznostjo iz odstavka 4 v najkrajšem možnem času, potem ko je izvedel zanje.

                        6.

                        Pri izpolnjevanju teh zahtev glede razkritja informacij je treba spoštovati zasebnost posameznika.

                  V.   Izvajanje nalog

                        7.

                        Arbiter mora biti po sprejetju imenovanja ves čas trajanja postopka sveta na voljo, da lahko svoje dolžnosti izpolnjuje temeljito in učinkovito ter pošteno in vestno.

                        8.

                        Arbiter obravnava le tista vprašanja v zvezi s posameznim postopkom, ki so potrebna za sprejetje odločitve, in nalog v zvezi s preučevanjem ne prenaša na druge osebe.

                        9.

                        Arbiter ne vzpostavlja enostranskih stikov v zvezi z zadevami, ki jih preučuje svet v postopkih.

                  VI.   Neodvisnost in nepristranskost

                        10.

                        Arbiter je neodvisen in nepristranski, izogiba se neposrednim in posrednim navzkrižjem interesov, nanj ne smejo vplivati lastni interesi, zunanji pritiski, politični pomisleki, zahteve javnosti in zvestoba pogodbenici ali strah pred kritiko ter se izogiba ustvarjanju vtisa neprimernosti ali pristranskosti.

                        11.

                        Arbiter ne sprejema, neposredno ali posredno, nobenih obveznosti in ne sprejema ugodnosti, ki bi na kakršen koli način vplivale ali dajale vtis, da vplivajo na ustrezno izpolnjevanje njegovih dolžnosti.

                        12.

                        Arbiter ne izrablja svojega položaja v svetu, da bi ugodil lastnim ali zasebnim interesom, in se izogiba vsem dejanjem, ki bi lahko ustvarjala vtis, da so drugi v posebnem položaju, da lahko nanj vplivajo.

                        13.

                        Arbiter ne dovoli, da bi pretekla ali obstoječa finančna, poslovna, poklicna, osebna, družinska ali socialna razmerja ali odgovornosti vplivali na njegovo ravnanje ali presojo.

                        14.

                        Arbiter se izogiba vzpostavljanju razmerij ali pridobivanju finančnih interesov, ki bi lahko vplivali na njegovo nepristranskost ali utemeljeno ustvarjali vtis neprimernosti ali pristranskosti.

                        15.

                        Nekdanji arbiter se izogiba dejavnostim, ki lahko ustvarjajo vtis, da je bil pri opravljanju svojih dolžnosti pristranski ali da se je okoriščal z odločitvijo sveta, v okviru katerega je opravljal svoje naloge.

                  VII.   Zaupnost

                        16.

                        Arbiter nikdar ne razkrije nejavnih informacij o postopku sveta, v zvezi s katerim je imenovan, ali informacij, ki jih je v okviru tega postopka pridobil. Arbiter v nobenem primeru ne uporabi tovrstnih informacij za pridobitev osebnih koristi ali koristi za druge ali za škodovanje interesom drugih oseb.

                        17.

                        Arbiter ne razkrije odločitve sveta ali njenih delov, razen če je odločitev javno dostopna.

                        18.

                        Arbiter nikdar ne razkrije posvetovanj sveta ali stališča katerega od arbitrov in ne daje izjav o postopku sveta, v zvezi s katerim je imenovan, ali o spornih vprašanjih v takem postopku.

                        19.

                        Obveznosti iz odstavkov 16 do 18 se še naprej uporabljajo za nekdanjega arbitra.

                  VIII.   Druge obveznosti

                        20.

                        Kandidat ali arbiter o zadevah v zvezi z dejanskimi ali morebitnimi kršitvami tega kodeksa ravnanja obvesti obe pogodbenici v najkrajšem možnem času in na zaupni osnovi, da jih lahko preučita.

                        21.

                        Arbiter z vsemi razumnimi in ustreznimi ukrepi zagotovi, da njegovi pomočniki in upravno osebje poznajo in upoštevajo obveznosti v okviru funkcije arbitra iz delov III, IV, VI in VII tega kodeksa ravnanja.

                        22.

                        Vsak arbiter si beleži ter izstavi končni obračun za čas, ki ga je porabil za postopek sveta, za svoje stroške ter tudi za čas in stroške svojih pomočnikov.


Odločba Komisije z dne 17/04/2019 o razglasitvi združljivosti koncentracije s skupnim trgom (Zadeva št. COMP/M.9295 - Daimler AG / Geely Technology Group Co., Ltd.) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


title: Sklep Sveta (EU) 2019/654 z dne 15. aprila 2019 o spremembi Protokola št. 5 o Statutu Evropske investicijske banke

text:
                  25.4.2019

                  SL

                  Uradni list Evropske unije

                  L 110/36

         SKLEP SVETA (EU) 2019/654
         z dne 15. aprila 2019
         o spremembi Protokola št. 5 o Statutu Evropske investicijske banke
         SVET EVROPSKE UNIJE JE -
         ob upoštevanju Pogodbe o delovanju Evropske unije in zlasti člena 308 Pogodbe,
         ob upoštevanju zahteve Evropske investicijske banke,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega parlamenta (1),
         ob upoštevanju mnenja Evropske komisije (2),
         v skladu s posebnim zakonodajnim postopkom,
         ob upoštevanju naslednjega:

                     (1)

                     Združeno kraljestvo je 29. marca 2017 v skladu s členom 50 Pogodbe o Evropski uniji Evropski svet uradno obvestilo, da namerava izstopiti iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po uradnem obvestilu, tj. 30. marca 2019, razen če Evropski svet po dogovoru z Združenim kraljestvom soglasno sklene, da se to obdobje podaljša.

                     (2)

                     V skladu s členom 308 Pogodbe o delovanju Evropske unije so člani Evropske investicijske banke (v nadaljnjem besedilu: Banka) države članice.

                     (3)

                     Z izstopom Združenega kraljestva iz Unije bodo prenehali članstvo Združenega kraljestva v Banki, njegov vpisani kapital v Banki, njegova pravica, da predlaga člane in nadomestne člane sveta direktorjev ter mandat članov in nadomestnih članov sveta direktorjev, ki jih je predlagalo Združeno kraljestvo.

                     (4)

                     Za ohranitev kapitala Banke je treba povečati kapital, ki so ga vpisale preostale države članice.

                     (5)

                     Povečanje kapitala, ki so ga vpisale preostale države članice bi morala spremljati nadaljnja krepitev upravljanja Banke.

                     (6)

                     Treba bi bilo okrepiti naloge sveta direktorjev, s tem da se omogoči predlaganje dodatnih nadomestnih članov, ter bolje izkoristiti nadomestne člane sveta in strokovnjake brez pravice glasovanja, da se poveča njihova vloga pri podpiranju sveta direktorjev v postopku odločanja, zlasti v zvezi z analizo finančnih predlogov.

                     (7)

                     Uporabo glasovanja s kvalificirano večino v svetu direktorjev in svetu guvernerjev bi bilo treba razširiti na ključna področja, in sicer kar zadeva odločanje o operativnem načrtu Banke, imenovanje članov upravnega odbora in odobritev poslovnika.

                     (8)

                     Za večjo učinkovitosti reform iz tega sklepa bi morala Banka sprejeti nadaljnje pobude, da bi v skladu z najboljšo bančno prakso odražala načelo „treh obrambnih linij“ na vseh ustreznih ravneh Banke, vključno v upravnem odboru.

                     (9)

                     Poleg tega bi bilo treba v skladu s pričakovanji držav članic ohraniti trajnosten obseg posojil in še naprej razvijati okvir za določanje trajnostnih ravni posojanja, vlogo revizijskega odbora pa bi bilo treba okrepiti s tem, da se zagotovi, da so med njegovimi člani poznavalci nadzorniških zadev. Zlasti bi bilo treba zagotoviti, da revizijski odbor vedno vključuje tudi člane iz bančnega nadzornega organa v euroobmočju in tudi zunaj njega.

                     (10)

                     Statut Evropske investicijske banke bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Protokol št. 5 o Statutu Evropske investicijske banke, priložen Pogodbi o delovanju Evropske unije, se spremeni:

                        (1)

                        prvi pododstavek člena 4(1) se spremeni:

                                    (a)

                                    uvodni del se nadomesti z naslednjim:

                                       „1.   Kapital Banke je 204 089 132 500 EUR, države članice pa so vpisale naslednje deleže:“;

                                    (b)

                                    iz seznama se črta naslednja vrstica:

                                                „Združeno kraljestvo

                                                39 195 022 000 “;

                        (2)

                        v členu 7(3) se točka (h) nadomesti z naslednjim:

                                    „(h)

                                    s kvalificirano večino odobri poslovnik Banke.“;

                        (3)

                        v prvem pododstavku člena 9(1) se doda naslednji stavek:
                        „S kvalificirano večino odloča o operativnem načrtu Banke.“;

                        (4)

                        člen 9(2) se spremeni:

                                    (a)

                                    prvi pododstavek se nadomesti z naslednjim:

                                       „2.   Svet direktorjev sestavlja 28 direktorjev in 31 namestnikov direktorjev, ki so predlagani v skladu s tem odstavkom.“;

                                    (b)

                                    tretji pododstavek se nadomesti z naslednjim:
                                    „Namestnike direktorjev imenuje svet guvernerjev za pet let, kakor sledi:

                                                —

                                                dva namestnika predlaga Zvezna republika Nemčija,

                                                —

                                                dva namestnika predlaga Francoska republika,

                                                —

                                                dva namestnika predlaga Italijanska republika,

                                                —

                                                dva namestnika v medsebojnem soglasju predlagata Kraljevina Španija in Portugalska republika,

                                                —

                                                tri namestnike v medsebojnem soglasju predlagajo Kraljevina Belgija, Veliko vojvodstvo Luksemburg in Kraljevina Nizozemska,

                                                —

                                                štiri namestnike v medsebojnem soglasju predlagajo Kraljevina Danska, Helenska republika, Irska in Romunija,

                                                —

                                                šest namestnikov v medsebojnem soglasju predlagajo Republika Estonija, Republika Latvija, Republika Litva, Republika Avstrija, Republika Finska in Kraljevina Švedska,

                                                —

                                                devet namestnikov v medsebojnem soglasju predlagajo Republika Bolgarija, Češka republika, Republika Hrvaška, Republika Ciper, Madžarska, Republika Malta, Republika Poljska, Republika Slovenija in Slovaška republika,

                                                —

                                                enega namestnika predlaga Komisija.“;

                        (5)

                        prvi pododstavek člena 11(1) se nadomesti z naslednjim:

                           „1.   Upravni odbor sestavljajo predsednik in osem podpredsednikov, ki jih za šest let s kvalificirano večino imenuje svet guvernerjev na predlog sveta direktorjev, ki odloča s kvalificirano večino.“

            Člen 2

               1.   Ta sklep se uporablja od dne, ki sledi dnevu, na katerega se Pogodbi prenehata uporabljati za Združeno kraljestvo.

               2.   Točka (1)(a) člena 1 se uporablja od datuma iz odstavka 1 tega člena, razen če se sklep o povečanju kapitala Banke sprejme z učinkom od navedenega datuma ali pred njim.

            V Luxembourgu, 15. aprila 2019

                  Za Svet

                  Predsednik

               P. DAEA

            (1)  Mnenje z dne 15. januarja 2019 (še ni objavljeno v Uradnem listu).

            (2)  Mnenje z dne 31. januarja 2019 (še ni objavljeno v Uradnem listu).


title: Sklep Sveta guvernerjev Evropske investicijske banke z dne 16. aprila 2019 o nadomestitvi kapitala Združenega kraljestva v Evropski investicijski banki z vpisanim kapitalom preostalih držav članic [2019/655]

text:
               25.4.2019

               SL

               Uradni list Evropske unije

               L 110/39

      SKLEP SVETA GUVERNERJEV EVROPSKE INVESTICIJSKE BANKE
      z dne 16. aprila 2019
      o nadomestitvi kapitala Združenega kraljestva v Evropski investicijski banki z vpisanim kapitalom preostalih držav članic [2019/655]
      SVET GUVERNERJEV EVROPSKE INVESTICIJSKE BANKE –
      OB UPOŠTEVANJU členov 4(3) in 5(2) statuta,
      KER se pričakuje, da bo Združeno kraljestvo s 30. marcem 2019 izstopilo iz Evropske unije v skladu z določbami člena 50 Pogodbe o Evropski uniji,
      KER so v skladu s členom 308 Pogodbe o delovanju Evropske unije člani Evropske investicijske banke države članice,
      KER bodo z izstopom Združenega kraljestva iz Evropske unije prenehali članstvo Združenega kraljestva v Evropski investicijski banki in njegov vpisani kapital v banki,
      KER izstop Združenega kraljestva iz Evropske unije ne bi smel vplivati na dejavnost financiranja in poslovni model Evropske investicijske banke,
      KER je treba za ohranitev kapitala banke povečati vpisani kapital preostalih držav članic,
      KER mora vplačani delež tega povečanja vpisanega kapitala preostalih držav članic, ki se v celoti financira iz dodatnih rezerv banke, znašati 3 495 903 950 EUR, da bi se vplačani delež celotnega vpisanega kapitala ohranil na trenutni ravni,
      KER mora vzdrževanje kapitala spremljati nadaljnja krepitev upravljanja banke,
      KER je treba okrepiti vlogo sveta direktorjev, tako da se omogoči imenovanje dodatnih nadomestnih članov, ter ker je treba bolje izkoristiti nadomestne člane sveta in strokovnjake brez pravice glasovanja, tako da se poveča njihova podpora svetu direktorjev pri sprejemanju odločitev, še zlasti v zvezi z analizo finančnih predlogov,
      KER je treba uporabo glasovanja s kvalificirano večino v svetu direktorjev in svetu guvernerjev razširiti na ključna področja, in sicer na odločanje o operativnem načrtu banke, imenovanje članov upravnega odbora in odobritev poslovnika,
      KER mora banka sprejeti nadaljnje pobude, tako da bo v skladu z najboljšo bančno prakso odražala načelo „treh obrambnih linij“ na vseh svojih ustreznih ravneh, vključno z upravnim odborom,
      KER je treba v skladu s pričakovanji držav članic ohraniti trajnosten obseg posojil in še naprej razvijati okvir za določanje ravni trajnostnega posojanja,
      KER je treba vlogo revizijskega odbora okrepiti tako, da se zagotovi, da so med njegovimi člani poznavalci nadzorniških zadev, treba pa je pregledati tudi postopek izbire njegovih članov in med drugim zagotoviti, da so med njimi zmeraj tudi osebe iz bančnih nadzornih organov, ustanovljenih tako v euroobmočju kot tudi zunaj njega,
      KER se od Sveta zahteva hkratno sprejetje potrebnih sprememb statuta banke v skladu s členom 308 Pogodbe o delovanju Evropske unije,
      KER so nekatere države članice izrazile željo po vpisu dodatnega kapitala banke, svet guvernerjev pa poziva svet direktorjev, naj s tem v zvezi predloži predlog najpozneje do skupščine delničarjev v letu 2019 –
      JE SVET GUVERNERJEV EVROPSKE INVESTICIJSKE BANKE SOGLASNO SKLENIL, KOT SLEDI:

                  1.

                  Z izstopom Združenega kraljestva iz Evropske unije se vpisani kapital preostalih držav članic poveča za 39 195 022 000 EUR, in sicer sorazmerno z deležem vsake države članice v celotnem vpisanem kapitalu, ki znaša 204 089 132 500 EUR. Vpisani kapital banke se ponovno vzpostavi na ravni 243 284 154 500 EUR, države članice pa vpišejo naslednje deleže:

                              Nemčija

                              46 722 369 149

                              Francija

                              46 722 369 149

                              Italija

                              46 722 369 149

                              Španija

                              28 033 421 847

                              Belgija

                              12 951 115 777

                              Nizozemska

                              12 951 115 777

                              Švedska

                              8 591 781 713

                              Danska

                              6 557 521 657

                              Avstrija

                              6 428 994 386

                              Poljska

                              5 980 679 827

                              Finska

                              3 693 702 498

                              Grčija

                              3 512 961 713

                              Portugalska

                              2 263 904 037

                              Češka

                              2 206 922 328

                              Madžarska

                              2 087 849 195

                              Irska

                              1 639 379 073

                              Romunija

                              1 513 926 692

                              Hrvaška

                              1 062 312 542

                              Slovaška

                              751 236 149

                              Slovenija

                              697 455 090

                              Bolgarija

                              510 041 217

                              Litva

                              437 633 208

                              Luksemburg

                              327 878 318

                              Ciper

                              321 508 011

                              Latvija

                              267 076 094

                              Estonija

                              206 248 240

                              Malta

                              122 381 664

                  2.

                  Z izstopom Združenega kraljestva iz Evropske unije se dodatne rezerve banke v znesku 3 495 903 950 EUR črpajo iz prostih rezerv in preoblikujejo v vplačani kapital s prenosom iz dodatnih rezerv banke v njen kapital. Znesek se razporedi v vplačani kapital držav članic sorazmerno z deležem vsake države članice v celotnem kapitalu v znesku 243 284 154 500 EUR.

                  3.

                  Zato se z izstopom Združenega kraljestva iz Evropske unije prvi pododstavek člena 4(1) statuta banke spremeni in se glasi, kot sledi:
                  „Kapital banke je 243 284 154 500 EUR, države članice pa so vpisale naslednje deleže:

                              Nemčija

                              46 722 369 149

                              Francija

                              46 722 369 149

                              Italija

                              46 722 369 149

                              Španija

                              28 033 421 847

                              Belgija

                              12 951 115 777

                              Nizozemska

                              12 951 115 777

                              Švedska

                              8 591 781 713

                              Danska

                              6 557 521 657

                              Avstrija

                              6 428 994 386

                              Poljska

                              5 980 679 827

                              Finska

                              3 693 702 498

                              Grčija

                              3 512 961 713

                              Portugalska

                              2 263 904 037

                              Češka

                              2 206 922 328

                              Madžarska

                              2 087 849 195

                              Irska

                              1 639 379 073

                              Romunija

                              1 513 926 692

                              Hrvaška

                              1 062 312 542

                              Slovaška

                              751 236 149

                              Slovenija

                              697 455 090

                              Bolgarija

                              510 041 217

                              Litva

                              437 633 208

                              Luksemburg

                              327 878 318

                              Ciper

                              321 508 011

                              Latvija

                              267 076 094

                              Estonija

                              206 248 240

                              Malta

                              122 381 664 “

                  4.

                  Ta sklep začne učinkovati z izstopom Združenega kraljestva iz Evropske unije. Objavi se v Uradnem listu Evropske unije.

               Za svet guvernerjev

               Predsednik

            E.O. TEODOROVICI

               Sekretar

            M. SANTONI


title: Sklep Sveta (EU) 2019/659 z dne 8. aprila 2019 o sklenitvi, v imenu Unije in držav članic, Protokola o spremembi Sporazuma o pomorskem prevozu med Evropsko skupnostjo in njenimi državami članicami na eni strani ter Vlado Ljudske republike Kitajske na drugi strani zaradi upoštevanja pristopa Republike Hrvaške k Evropski uniji

text:
                  26.4.2019

                  SL

                  Uradni list Evropske unije

                  L 112/3

         SKLEP SVETA (EU) 2019/659
         z dne 8. aprila 2019
         o sklenitvi, v imenu Unije in držav članic, Protokola o spremembi Sporazuma o pomorskem prevozu med Evropsko skupnostjo in njenimi državami članicami na eni strani ter Vlado Ljudske republike Kitajske na drugi strani zaradi upoštevanja pristopa Republike Hrvaške k Evropski uniji
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2) v povezavi s točko (a) člena 218(6) Pogodbe,
         ob upoštevanju Akta o pristopu Hrvaške in zlasti člena 6(2) Akta,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju naslednjega:

                     (1)

                     Sporazum o pomorskem prevozu med Evropsko skupnostjo in njenimi državami članicami na eni strani ter Vlado Ljudske republike Kitajske na drugi strani (2) (v nadaljnjem besedilu: Sporazum) je začel veljati 1. marca 2008.

                     (2)

                     V skladu s členom 6(2) Akta o pristopu Hrvaške, Hrvaška pristopi k Sporazumu na podlagi Protokola med Svetom in Ljudsko republiko Kitajsko.

                     (3)

                     Svet je Komisijo 14. septembra 2012 pooblastil, da s pogajanji doseže dogovor o Protokolu o spremembi Sporazuma (v nadaljnjem besedilu: Protokol), da se upošteva pristop Hrvaške k Uniji.

                     (4)

                     Protokol je bil 21. decembra 2018 podpisan v Bruslju v skladu s Sklepom (EU) 2019/658 (3).

                     (5)

                     Protokol bi bilo treba odobriti –

               SPREJEL NASLEDNJI SKLEP:

            Člen 1
            Protokol o spremembi Sporazuma o pomorskem prevozu med Evropsko skupnostjo in njenimi državami članicami na eni strani ter Vlado Ljudske republike Kitajske na drugi strani zaradi upoštevanja pristopa Republike Hrvaške k Evropski uniji se odobri v imenu Unije in držav članic.
            Besedilo Protokola je priloženo k temu sklepu.

            Člen 2
            Predsednik Sveta v imenu Unije in držav članic pošlje uradno obvestilo iz člena 3 Protokola (4).

            Člen 3
            Ta sklep začne veljati na dan sprejetja.

            V Luxembourgu, 8. aprila 2019

                  Za Svet

                  Predsednica

               F. MOGHERINI

            (1)  Odobritev z dne 21. decembra 2018.

            (2)  UL L 46, 21.2.2008, str. 25.

            (3)  Sklep Sveta (EU) 2019/658 z dne 2. marca 2015 o podpisu, v imenu Unije in držav članic, Protokola o spremembi Sporazuma o pomorskem prevozu med Evropsko skupnostjo in njenimi državami članicami na eni strani ter Vlado Ljudske republike Kitajske na drugi strani zaradi upoštevanja pristopa Republike Hrvaške k Evropski uniji (glej stran 2 tega Uradnega lista).

            (4)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: Sklep Sveta (EU) 2019/664 z dne 15. aprila 2019 o spremembi Sklepa št. 940/2014/EU glede proizvodov, upravičenih do oprostitve ali znižanja pristaniških pristojbin

text:
                  26.4.2019

                  SL

                  Uradni list Evropske unije

                  L 112/21

         SKLEP SVETA (EU) 2019/664
         z dne 15. aprila 2019
         o spremembi Sklepa št. 940/2014/EU glede proizvodov, upravičenih do oprostitve ali znižanja pristaniških pristojbin
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 349 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega parlamenta (1),
         v skladu s posebnim zakonodajnim postopkom,
         ob upoštevanju naslednjega:

                     (1)

                     Sklep Sveta št. 940/2014/EU (2) francoskim organom dovoljuje, da določijo oprostitve ali znižanja pristaniških pristojbin za proizvode, proizvedene lokalno v francoskih čezmorskih departmajih in regijah iz Priloge k navedenemu sklepu. Najvišja dovoljena razlika v obdavčitvi glede na zadevni proizvod in zadevni čezmorski departma znaša 10, 20 ali 30 odstotnih točk.

                     (2)

                     Francoski organi so 12. februarja 2018 na podlagi Sklepa št. 940/2014/EU Komisiji poslali poročilo o uporabi režima obdavčevanja iz navedenega sklepa. Posebna ocenjevalna poročila za vsako francosko najbolj oddaljeno regijo, skupaj z zahtevki za prilagoditev seznama proizvodov, upravičenih do diferencirane obdavčitve, so bila poslana 15. marca 2018 za Francosko Gvajano, Martinik in Guadeloupe, 4. junija 2018 za Reunion, 28. avgusta 2018 pa - brez zahtevka za posodobitev seznama - za Mayotte. Za Francosko Gvajano je bil 26. oktobra 2018 vložen dodaten zahtevek za vključitev novega proizvoda na seznam.

                     (3)

                     Na podlagi poročila, ki so ga francoski organi predstavili 12. februarja 2018, je Komisija Svetu v skladu s Sklepom št. 940/2014/EU predložila poročilo in predlog za spremembo navedenega sklepa. Te predlagane spremembe se nanašajo na Martinik, Guadeloupe, Francosko Gvajano in Reunion ter zajemajo vključitev novih proizvodov na seznam, za nekatere proizvode pa povečanje dovoljene razlike v obdavčevanju.

                     (4)

                     V primeru Francoske Gvajane bi bilo treba posodobiti oznake kombinirane nomenklature iz Priloge k Sklepu št. 940/2014/EU.

                     (5)

                     Prilagoditev seznamov se v vsakem posameznem primeru utemelji z dodatnimi stroški lokalno proizvedenih proizvodov v primerjavi z enakovrednimi uvoženimi proizvodi, ki se proizvajajo na ozemlju Unije.

                     (6)

                     Prilagoditve, ki jih je treba opraviti v teh pogledih, so v glavnem vključitve na sezname v Prilogi k Sklepu št. 940/2014/EU za proizvode, za katere je lokalna proizvodnja obstajala že leta 2014 in za katere tega leta ni bil vložen noben zahtevek za vključitev na sezname.

                     (7)

                     Tako so v Francoski Gvajani zadevni proizvodi cement (proizvod 2523 29 00) in leseno pohištvo (proizvodi 9403 30, 9403 50 00, 9403 60 in 9403 90 30).

                     (8)

                     Na Martiniku so zadevni proizvodi nekatere vrste plastičnih peletov (proizvod 3907 61 00) in hladilnice (proizvod 8418 69 00).

                     (9)

                     Na Guadeloupu so zadevni proizvodi nekatere vrste mesa (proizvod 0210 12 19), nekatere omake (proizvod 2103 90 90), denaturirani etilni alkohol (proizvod 2207 20 00), nekatera gnojila (proizvodi 2833, 2834 in 2836), nekateri kozmetični proizvodi (proizvoda 3303 00 90 in 3304 99 00), nekatere hladilne tekočine (proizvod 3820 00 00) ter papirne in kartonske škatle in zaboji (proizvod 4819 10 00).

                     (10)

                     Na Reunionu so zadevni proizvodi nekatere tiskovine (proizvod 4911 99), nekateri higienski proizvodi (proizvoda 4818 20 10 in 4818 20 91), nekateri rezervni deli za prevozna sredstva (proizvodi 8511 40 00, 8511 50 00 in 8511 90 00), nekateri prezračevalni vodi in njihovi dodatki (proizvodi 7306 30 80, 7306 61 92 in 7307 99 80), grelniki za vodo na sončno energijo (proizvod 8419 90 85), nekatera gnojila (proizvod 3102 10 90) in nekatere vrste paradižnikovega pireja (proizvod 2002 90 11).

                     (11)

                     V kmetijskem sektorju so zahtevki za vključitev ali prerazporeditev na sezname utemeljeni s potrebo lokalnih proizvajalcev po diverzifikaciji njihove proizvodnje, da bi se lažje soočili z nepredvidljivimi podnebnimi tveganji. Proizvodi, ki bi jih bilo treba vključiti na sezname iz Priloge k Sklepu št. 940/2014/EU, so za Martinik nekatere vrtnine (proizvodi 0709 30 00, 0709 40 00, 0709 93 90 in 0714) ter avokado (proizvod 0804 40 00), za Guadeloupe ananas (proizvod 0804 30 00) in paprika (proizvod 0904 22 00) ter za Reunion čebula (proizvod 0703 10 19) in česen (proizvod 0703 20 00). Poleg tega bi bilo treba za Martinik nekatere vrste zelenjave (proizvod 0706), nekatere paprike (proizvod 0709 60), ananas (proizvod 0804 30) in agrumi (proizvod 0805) prerazporediti na seznam B.

                     (12)

                     Za nekatere proizvode, ki so že vključeni na sezname iz Priloge k Sklepu št. 940/2014/EU, bi bilo treba bodisi razširiti najvišjo dovoljeno razliko v obdavčitvi na tarifne podštevilke kombinirane nomenklature, za katere trenutno ne velja, bodisi to najvišjo dovoljeno razliko povečati.

                     (13)

                     Za Martinik bi bilo treba prerazporediti jogurte (proizvod 0403 10) in nekatere gradbene proizvode iz plastičnih mas (proizvod 3925) s seznama B na seznam C, zamrznjene vrtnine (proizvod 0710), montažne zgradbe (proizvod 9406), nakit (proizvod 7113 in 7117) in grelnike za vodo na sončno energijo (proizvod 8419 19) pa s seznama A na seznam B.

                     (14)

                     Za Guadeloupe bi bilo treba na seznam B vpisati vse obdelano ali konzervirano meso (proizvod 1602) in ne samo izdelke iz tarifne podštevilke 1602 41 10, vse pripravljene ali konzervirane ribe (proizvod 1604 20), ne samo obdelane ali konzervirane losose (proizvod 1604 20 10) in za gnojila proizvode iz tarifnih številk 3102, 3103, 3104 in 3105 in ne samo tiste iz tarifnih podštevilk 3102 90, 3103 90, 3104 20 in 3105 20. S seznama B na seznam C bi bilo treba prerazporediti tudi jogurte (proizvod 0403 10), nekatere brezalkoholne pijače (proizvoda 2202 10 00 in 2202 99 19) in nekatere gradbene materiale (proizvoda 3925 10 00 in 3925 90 80).

                     (15)

                     Za Reunion bi bilo treba s seznama A na seznam C v živilskopredelovalni industriji prerazporediti sladkorni trs (proizvod 1701), konzervirane paradižnike (proizvod 2002 10) in nekatera polnila (proizvod 3214 10 90), s seznama B na seznam C nekatere konzervirane vrtnine (proizvoda 2005 51 00 in 2005 99 80), nekatere barve (proizvoda 3208 in 3209), filme in vrečke iz polietilena (proizvodov 3920 10 in 3923 21) ter nekatere škatle in zaboje (proizvod 4819 20 00), s seznama A na seznam B pa nekatere sadne kaše (proizvod 2007 99 50).

                     (16)

                     Prav tako bi bilo treba za Martinik popraviti napako glede tarifne številke, vključene na seznam v Prilogi k Sklepu št. 940/2014/EU, in nadomestiti tarifno številko 2204 29 s tarifno številko 2204 21.

                     (17)

                     Proizvodi, za katere leta 2014 ni bilo lokalne proizvodnje, vendar so se pozneje začeli proizvajati, ali za katere obstajajo konkretni projekti za začetek proizvodnje v bližnji prihodnosti, bi morali biti vključeni na sezname proizvodov, ki so upravičeni do diferencirane obdavčitve. Zadevni proizvodi za Francosko Gvajano izvirajo iz dejavnosti sitotiska, kot so tiskani jopiči (proizvod 6110 30 91), oblačilni dodatki za dojenčke (proizvod 6111 20 90), tiskani dežni plašči (proizvod 6201 19 00), tiskana krila (proizvod 6204 42 00), tiskano gospodinjsko perilo (proizvod 6302 91 00), tiskane kape s ščitkom (proizvod 6505 00 30), tiskane skodelice (proizvod 6912 00) in les za kurjavo (proizvod 4401 12 00). Za Guadeloupe so to nekatere vrste piv (proizvod 2203), nekatere nesladkane vode (proizvod 2201 10 90) in nekatere naprave za filtriranje in čiščenje vode (proizvod 8421 21 00), za Reunion pa nekateri higienski proizvodi (proizvod 4818 90 10).

                     (18)

                     Sklep št. 940/2014/EU bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Priloga k Sklepu št. 940/2014/EU se spremeni v skladu s Prilogo k temu sklepu.

            Člen 2
            Ta sklep začne veljati tretji dan po objavi v Uradnem listu Evropske unije.

            Člen 3
            Ta sklep je naslovljen na Francosko republiko.

            V Luxembourgu, 15. aprila 2019

                  Za Svet

                  Predsednik

               P. DAEA

            (1)  Mnenje z dne 27. marca 2019 (še ni objavljeno v Uradnem listu).

            (2)  Sklep Sveta št. 940/2014/EU z dne 17. decembra 2014 o režimu pristaniških pristojbin v najbolj oddaljenih francoskih regijah (UL L 367, 23.12.2014, str. 1).

            PRILOGA
            Priloga k Sklepu št. 940/2014/EU se spremeni:

                        1.

                        del A se spremeni:

                                    (a)

                                    v točki 1 se vstavijo naslednji proizvodi: „0904 22 00, 2103 90 90, 2207 20 00, 3820 00 00, 4819 10 00“;

                                    (b)

                                    v točki 2 se vstavi proizvod „2523 29 00“;

                                    (c)

                                    točka 3 se spremeni:

                                                (i)

                                                vstavijo se naslednji proizvodi: „0709 30 00, 0709 40 00, 0709 93 90, 0804 40 00, 0714, 8418 69 00“;

                                                (ii)

                                                vstavijo se naslednji proizvodi: „0706, 0709 60, 0804 30, 0805, 0710, 7113, 7117, 8419 19, 9406“;

                                    (d)

                                    točka 5 se spremeni:

                                                (i)

                                                vstavijo se naslednji proizvodi: „3102 10 90, 8511 40 00, 8511 50 00, 8511 90 00“;

                                                (ii)

                                                črtajo se naslednji proizvodi: „1701, 2002 10, 2007 99 50, 3214 10 90“;

                        2.

                        del B se spremeni:

                                    (a)

                                    točka 1 se spremeni:

                                                (i)

                                                vstavijo se naslednji proizvodi: „0210 12 19, 0804 30, 16 02, 1604 20, 2201 10 90, 2833, 2834, 2836, 3102, 3103, 3104, 3105, 3303 00 90, 3304 99 00“;

                                                (ii)

                                                črtajo se naslednji proizvodi: „0403 10, 1602 41 10, 1604 20 10, 2202 10 00, 3102 90, 3103 90, 3104 20, 3105 20, 3925 10 00, 3925 90 80“;

                                    (b)

                                    točka 2 se spremeni:

                                                (i)

                                                vstavijo se naslednji proizvodi: „0303 59, 0305 31 00, 0305 44 90, 0305 52 00, 0305 53 90, 0305 54 90, 0305 59 85, 0305 64 00, 4418 91 00, 4418 99, 6110 30 91, 6111 20 90, 6201 19 00, 6204 42 00, 6302 91 00, 6505 00 30, 6912 00, 9403 30, 9403 50 00, 9403 60, 9403 90 30“;

                                                (ii)

                                                črta se naslednji proizvod: „0305 59 80“;

                                    (c)

                                    točka 3 se spremeni:

                                                (i)

                                                vstavijo se naslednji proizvodi: „3907 61 00, 0706, 0709 60, 0710, 0804 30, 0805, 7113, 7117, 8419 19, 9406“;

                                                (ii)

                                                črtata se naslednja proizvoda: „0403 10, 3925“;

                                    (d)

                                    točka 5 se spremeni:

                                                (i)

                                                vstavijo se naslednji proizvodi: „0703 10 19, 0703 20 00, 2002 90 11, 2007 99 50, 4911 99, 4818 20 10, 4818 20 91, 4818 90 10, 7306 30 80, 7306 61 92, 7307 99 80, 8419 90 85“;

                                                (ii)

                                                črtajo se naslednji proizvodi: „2005 51 00, 2005 99 80, 3208, 3209, 3920 10, 3923 21, 4819 20 00“;

                        3.

                        del C se spremeni:

                                    (a)

                                    v točki 1 se vstavijo naslednji proizvodi: „2203, 8421 21 00, 0403 10, 2202 10 00, 2202 99 19, 3925 10 00, 3925 90 80“;

                                    (b)

                                    točka 2 se spremeni:

                                                (i)

                                                vstavijo se naslednji proizvodi: „4401 12 00, 9406 90 10, 9406 10 00, 9406 90 38“;

                                                (ii)

                                                črtajo se naslednji proizvodi: „9406 00 11, 9406 00 20, 9406 00 38“;

                                    (c)

                                    točka 3 se spremeni:

                                                (i)

                                                vstavijo se naslednji proizvodi: „0403 10, 3925, 2204 21“;

                                                (ii)

                                                črta se naslednji proizvod: „2204 29“;

                                    (d)

                                    v točki 5 se vstavijo naslednji proizvodi: „1701, 2002 10, 2005 51 00, 2005 99 80, 3208, 3209, 3214 10 90, 3920 10, 3923 21, 4819 20 00“.


title: Izvedbeni sklep Komisije (EU) 2019/689 z dne 16. januarja 2019 o pilotnem projektu za izvajanje nekaterih določb o upravnem sodelovanju iz Direktive Sveta 91/477/EGS prek informacijskega sistema za notranji trg (Besedilo velja za EGP.)

text:
                  3.5.2019

                  SL

                  Uradni list Evropske unije

                  L 116/75

         IZVEDBENI SKLEP KOMISIJE (EU) 2019/689
         z dne 16. januarja 2019
         o pilotnem projektu za izvajanje nekaterih določb o upravnem sodelovanju iz Direktive Sveta 91/477/EGS prek informacijskega sistema za notranji trg
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1024/2012 Evropskega parlamenta in Sveta z dne 25. oktobra 2012 o upravnem sodelovanju prek informacijskega sistema za notranji trg in razveljavitvi Odločbe Komisije 2008/49/ES (uredba IMI (1)) ter zlasti člena 4(1) Uredbe,
         ob upoštevanju naslednjega:

                     (1)

                     Informacijski sistem za notranji trg (v nadaljnjem besedilu: IMI), vzpostavljen z Uredbo (EU) št. 1024/2012, je programska aplikacija, dostopna prek interneta, ki jo je razvila Komisija v sodelovanju z državami članicami, da bi pomagala državam članicam izpolniti zahteve iz aktov Unije glede izmenjave informacij, in sicer s centraliziranim komunikacijskim mehanizmom za olajšanje čezmejne izmenjave informacij in medsebojne pomoči.

                     (2)

                     Člen 4(1) Uredbe (EU) št. 1024/2012 Komisiji omogoča izvajanje pilotnih projektov za oceno učinkovitosti sistema IMI pri izvajanju določb iz aktov Unije o upravnem sodelovanju, ki niso navedeni v Prilogi k navedeni uredbi.

                     (3)

                     Direktiva Sveta 91/477/EGS (2) določa upravno sodelovanje med državami članicami v zvezi z nadzorom nabave in posedovanja strelnega orožja. V skladu s členom 13 Direktive mora Komisija določiti podrobno ureditev za sistematično izmenjavo nekaterih informacij na elektronski način. Komisija je sprejela Delegirano uredbo (EU) 2019/686 (3) o podrobni ureditvi sistematične izmenjave informacij v zvezi s prenosom strelnega orožja znotraj Unije. IMI bi lahko bil učinkovito orodje pri izvajanju določb o upravnem sodelovanju, ki spadajo na področje uporabe navedene delegirane uredbe. Določbe bi zato morale biti predmet pilotnega projekta v skladu s členom 4 Uredbe (EU) št. 1024/2012.

                     (4)

                     IMI bi moral zagotoviti tehnično funkcionalnost, ki nacionalnim organom iz člena 13(3) Direktive 91/477/EGS omogoča izpolnjevanje vseh obveznosti iz členov 4, 5 in 6 Delegirane uredbe (EU) 2019/686.

                     (5)

                     V zvezi z informacijami in dokumenti, ki vsebujejo osebne podatke, poslane ali naložene kot del pilotnega projekta, bi bilo treba datum, ki se šteje za uradni zaključek postopka upravnega sodelovanja, jasno določiti, da se zagotovi blokiranje in odstranitev osebnih podatkov, takoj ko niso več potrebni za namene, za katere so bili zbrani. Datum, ki se šteje kot uradni zaključek, bi moral biti datum poteka veljavnosti zadevnega dokumenta predhodnega soglasja, dovoljenja za prenos ali spremnega dokumenta, ki jih posredujejo pristojni organi.

                     (6)

                     V skladu s členom 4(2) Uredbe (EU) št. 1024/2012 Komisija Evropskemu parlamentu in Svetu predloži oceno izida pilotnega projekta. Primerno je določiti rok za predložitev ocene.

                     (7)

                     Ukrepi iz tega sklepa so v skladu z mnenjem odbora, ustanovljenega s členom 24 Uredbe (EU) št. 1024/2012 –

               SPREJELA NASLEDNJI SKLEP:

            Člen 1
            Pilotni projekt
            Odstavka 2 in 4 člena 13 Direktive 91/477/EGS, kolikor izmenjava informacij iz navedenih odstavkov spada v področje uporabe Delegirane uredbe (EU) 2019/686, sta predmet pilotnega projekta za izvajanje določb o upravnem sodelovanju iz navedenih odstavkov, kot je podrobneje opredeljeno v navedeni delegirani uredbi, in sicer prek informacijskega sistema za notranji trg (IMI).

            Člen 2
            Pristojni organi
            Za namene pilotnega projekta se nacionalni organi iz člena 13(3) Direktive 91/477/EGS štejejo za pristojne organe.

            Člen 3
            Upravno sodelovanje pristojnih organov

               1.   Za namene upravnega sodelovanja, opisanega v členu 4 Delegirane uredbe (EU) 2019/686, IMI zagotovi funkcionalnost obveščanja za nalaganje dokumentov in posredovanje informacij iz navedenega člena.

               2.   Za namene upravnega sodelovanja, opisanega v členu 5 Delegirane uredbe (EU) 2019/686, IMI zagotovi odložišče za shranjevanje in izmenjavo seznamov strelnega orožja iz navedenega člena.

               3.   Za namene upravnega sodelovanja, opisanega v členu 6 Delegirane uredbe (EU) 2019/686, IMI zagotovi funkcionalnost obveščanja za nalaganje dokumentov in posredovanje informacij iz navedenega člena.

            Člen 4
            Uradni zaključek postopkov upravnega sodelovanja
            Za namene blokiranja in izbrisa osebnih podatkov v skladu s členom 14 Uredbe (EU) št. 1024/2012 se datum poteka prenosa v skladu s členom 4(1)(e) ali, če je ustrezno, členom 6(1)(g) Delegirane uredbe (EU) 2019/686 šteje kot datum uradnega zaključka postopka upravnega sodelovanja.

            Člen 5
            Spremljanje in poročanje
            Komisija državam članicam zagotovi statistične podatke in informacije o uporabi IMI in delovanju pilotnega projekta. Tako poročanje ne vključuje statističnih podatkov o številu in kategorijah strelnega orožja, ki se prenaša med državami članicami.

            Člen 6
            Ocena
            Ocena izida pilotnega projekta iz člena 4(2) Uredbe (EU) št. 1024/2012 se Evropskemu parlamentu in Svetu predloži do 31. decembra 2022.

            Člen 7
            Začetek veljavnosti
            Ta sklep začne veljati dvajseti dan po objavi v Uradnem listu Evropske unije.

            V Bruslju, 16. januarja 2019

                  Za Komisijo

                  Predsednik

               Jean-Claude JUNCKER

            (1)  UL L 316, 14.11.2012, str. 1.

            (2)  Direktiva Sveta 91/477/EGS z dne 18. junija 1991 o nadzoru nabave in posedovanja orožja (UL L 256, 13.9.1991, str. 51).

            (3)  Delegirana uredba Komisije (EU) 2019/686 z dne 16. januarja 2019 o podrobni ureditvi sistematične izmenjave informacij v zvezi s prenosom strelnega orožja znotraj Unije z elektronskimi sredstvi v skladu z Direktivo Sveta 91/477/EGS (glej stran 1 tega Uradnega lista).


title: Sklep Sodišča z dne 30. aprila 2019 o praznikih in dela prostih dnevih ter sodnih počitnicah

text:
                  7.5.2019

                  SL

                  Uradni list Evropske unije

                  C 156/4

         SKLEP SODIŠČA
         z dne 30. aprila 2019
         o praznikih in dela prostih dnevih ter sodnih počitnicah
         (2019/C 156/06)
         SODIŠČE JE –
         ob upoštevanju člena 24(2), (4) in (6) Poslovnika,
         ker Sodišče v skladu s členom 24(4) in (6) tega poslovnika upošteva praznike in dela proste dneve kraja svojega sedeža in ker je seznam teh praznikov in dela prostih dni vsako leto objavljen v Uradnem listu Evropske unije,
         ker je bil sklep Sodišča z dne 12. februarja 2019 o praznikih in dela prostih dnevih ter sodnih počitnicah objavljen v Uradnem listu Evropske unije18. marca 2019 (1),
         ker je bil po tej objavi 9. maj (dan Evrope) razglašen za praznik v Velikem vojvodstvu Luksemburg, in sicer od leta 2019 dalje (2),
         ker je zato treba spremeniti zgoraj navedeni sklep in ta datum vključiti na seznam praznikov in dela prostih dni kraja sedeža Sodišča –
         SKLENILO:

            Člen 1
            Dela prosti dnevi in prazniki v smislu člena 24(4) in (6) Poslovnika so:

                        —

                        novo leto,

                        —

                        velikonočni ponedeljek,

                        —

                        1. maj,

                        —

                        9. maj,

                        —

                        vnebohod,

                        —

                        binkoštni ponedeljek,

                        —

                        23. junij,

                        —

                        15. avgust,

                        —

                        1. november,

                        —

                        25. december,

                        —

                        26. december.

            Člen 2
            Med 1. novembrom 2019 in 31. oktobrom 2020 so sodne počitnice v smislu člena 24(2) in (6) Poslovnika:

                        —

                        božič 2019: od ponedeljka, 23. decembra 2019, do vključno nedelje, 12. januarja 2020,

                        —

                        velika noč 2020: od ponedeljka, 6. aprila 2020, do vključno nedelje, 19. aprila 2020,

                        —

                        poletje 2020: od četrtka, 16. julija 2020, do vključno ponedeljka, 31. avgusta 2020.

            Člen 3
            Ta sklep nadomesti sklep z dne 12. februarja 2019. Veljati začne na dan objave v Uradnem listu Evropske unije.

            V Luxembourgu, 30. aprila 2019

                  Sodni tajnik

               A. CALOT ESCOBAR

                  Predsednik

               K. LENAERTS

            (1)  C 103, 18.3.2019, str. 2.

            (2)  Zakon z dne 25. aprila 2019 o spremembi členov L. 232-2 in L. 233-4 zakonika o delovnih razmerjih ter člena 28-1 spremenjenega zakona z dne 16. aprila 1979 o splošnih kadrovskih predpisih za javne uslužbence, Mémorial A 271 z dne 26. aprila 2019, str. 1.